Ад А да Я прафесія мая
*Артур Вольскі*

Хто працуе на сяле

шчыра і заўзята,

каб было ў нас на стале

усяго багата?

Каб у радасці цвіла

з году ў год няспынна

I магутнаю была

родная краіна?

Пра гэта вам

ад А да Я

раскажа

азбука мая.

АГРАНОМА, як вядома,

не застаць вясною дома.

Аглядае поле ён,

каб дало багаты плён.

БУЛЬБАВОД, бульбавод —

у турботах круглы год.

А інакш, скажы, адкуль бы

мелі б мы удосталь бульбы?

У вёсцы ўрач ВЕТЭРЫНАРНЫ

таксама час не траціць марна —

і ўдзень гатовы і ўначы

жывёле хворай памагчы.

ГАНЧАР — сапраўдны чараўнік.

Ён гліны ўзяў камяк,

і вось збанок на крузе ўзнік,

а потым — круглы гляк.

Нельга сельскай гаспадаркі

уявіць нам без ДАЯРКІ,

хоць даўно ўжо звычная

дойка электрычная.

Лістота апала пад ветрам асеннім,

і ЕГЕР участак абходзіць лясны,

глядзіць, каб хапіла ласям і аленям,

дзікам і казулям кармоў да вясны.

ЖЫВЁЛАВОД глядзіць жывёлу,

і вынік працы ўсім відзён:

бычок маленькі быў і кволы,

а сёння з цэнтнер важыць ён.

ЗААТЭХНІК — кнігу ў рукі,

у яго такі занятак:

па ўсіх правілах навукі

развіваць калгасны статак.

Калгасу кожнаму цяпер

патрэбен вельмі ІНЖЫНЕР,

бо без яго тэхнічных ведаў

калгас бы поспехаў не ведаў.

КАВАЛЬ хоць і не гне падковы,

ды робіць людзям шмат паслуг.

Ён змайстраваць дэталь гатовы,

наладзіць барану ці плуг.

Шумець, расці маладняку,

дзе бор стары адчуў знямогу…

I лес удзячны ЛЕСНІКУ

за клопат і за дапамогу.

Плывуць камбайны — «Колас», «Ніва»,

за імі ў жыце — чысты след.

МЕХАНІЗАТАРЫ да жніва

падрыхтавалі іх як след.

НАСТАЎНІК вучыць нас і ў школе

і па-за школай вучыць нас,

каб мы любілі ферму, поле,

каб шанавалі свой калгас.

Горды я і тата — горды,

бо пачулі сёння ўказ:

атрымае днямі ОРДЭН

наш праслаўлены калгас.

З калгаса ў горад з кожным

ідзе ўсё болей бочак з мёдам

А даглядае пчол ПЧАЛЯР

іх друг і рупны гаспадар.

Знае ўсё PAXУНКАВОД —

дзе даход, а дзе расход.

Лічыць з ім рублі і тоны

калькулятар электронны.

Вырас дом, прыгожы самы.

Ад зары — у войнах жар.

Хто рабіў для вокнаў рамы,

дзверы х го рабіў? СТАЛЯР.

Ён арэ, скародзіць, сее

і камбайн вадзіць умее.

На сяле таму ўсе чыста

паважаюць ТРАКТАРЫСТА.

УЧОТЧЫК строгі ўлік вядзе,

кім колькі зроблена і дзе.

Работы не цураецца —

з усімі сам стараецца.

Як толькі ўбачыш ФУРАЖЫРА

дык адчыняй вароты шырай.

На ферму ён кармы вязе,

каб свінні большалі ў вазе.

Чорны, белы хлеб ці здобу

еш, але не забывай

быць удзячным ХЛЕВАРОБУ,

што вырошчваў ураджай.

У ЦЯЛЯТНІЦЫ — дзетсад.

Не для дзетак, для цялят.

А цяляткі — нібы дзеткі,

ім і догляд трэба гэткі.

Па ўзгорках, па лугах стракатых

ЧАБАН пасе авечы статак.

Увосень будзе шмат для дзетак

і рукавічак і шкарпэтак.

ШАФЁР, хоць страчан рэйсам лік,

машыну ўпэўнена вядзе.

Нагружан з верхам грузавік,

ані зярнятка не ўпадзе.

Работа лепей спорыцца

ў цяпле ды пры святле.

ЭЛЕКТРЫК, як і у горадзе,

патрэбен на сяле.

Каб выпадковых страт не несці,

разлікі ўсе законна весці,

патрэбны стаў па новым часе

і ЮРЫСКОНСУЛЬТ у калгасе.

А — Я? Яшчэ ў дзетсадзе я.

Але ў калгасе — ўся сям’я.

I, як апошні скончу клас

ці нават інстытут,

я не пакіну свой калгас,

мая работа — тут!